2010. január 26-án a Birmingham City játékosa lett négy évre, 3 millió fontot, továbbá félmilliónyi bónuszt fizettek érte. Február 7-én a 68. percben állt be, és előkészítette Kevin Phillips első gólját, amellyel a midlandsi rivális Wolverhampton Wanderers ellen egyenlítettek, majd 2–1-re megnyerték a mérkőzést. Első gólját az Everton ellen lőtte március 13-án. A szezon vége felé Gardner főleg Sebastian Larsson helyén, a jobb szélen kapott lehetőséget. Miután visszakerült az általa favorozált középső posztra, kétszer talált be a 2010–11-es szezon első hazai meccsén, a Birmingham hátrányból fordítva verte a Blackburn Roverset 2–1-re, majd a következő idegenbeli meccsen is gólt lőtt, ezúttal a Bolton ellen. Gardner hosszabbításban lőtt győztes gólja a West Ham United ellen a Ligakupa döntőjébe juttatta az együttest. Minden sorozatot figyelembe véve 10 góllal ő volt a klub legtöbb gólt szerző játékosa a 2010–11-es szezonban, ebből nyolcat bajnoki meccseken, kettőt más sorozatokban szerzett. A 2010–11-es szezonban 29 bajnokin lépett pályára, de csapata kiesett a Championshipbe.